Wildtuin se eerste vrouehoofbewaarder rég vir stropersCathy Dreyer, die Krugerwildtuin se nuwe hoofwildbewaarder, saam met een van haar geliefde renosters. (Foto: Verskaf) Cathy Dreyer het altyd geweet sy wil in die buitelug werk, maar sy wou ook prakties ŉ verskil maak. Dít doen sy vandag beslis. Sy is boonop ŉ kenner wanneer dit by die beskerming van renosters kom. Dreyer is pas aangewys as die Krugerwildtuin se nuwe hoofwildbewaarder – die eerste vrou in dié posisie by die roemryke park. “Dit is ŉ opwindende tyd om by die Kruger aan te sluit omdat hulle tans besig is met ŉ omkeerplan. Terselfdertyd voel die wêreld steeds die uitwerking van die Covid-19-pandemie en daar is minder finansiering beskikbaar vir ons bewaringspogings. “Ek dink die grootste uitdaging gaan wees om die balans tussen veiligheid en bewaringsfunksies in die wildtuin te vind, asook die druk wat dit binne die huidige Covid-19-klimaat op die wildbewaarderskorps gaan plaas. “Die welstand van die bewaarders is van die uiterste belang en om te verseker die mans en vroue wat hul lewe daaraan wy om ons natuur en wildlewe te beskerm kry die steun wat hulle verdien, gaan altyd ŉ uitdaging wees – maar dit is vir my geweldig belangrik.” Dreyer het eerstehandse ervaring van dié uitdagings. Sy het grootgeword in Kaapstad en het graag op Tafelberg gaan stap. Haar liefde vir die natuur was vroeg reeds teenwoordig. Dreyer het natuurbewaring gaan studeer en het praktiese ondervinding in alle aspekte van bewaring opgedoen. “Ek is nog altyd aangespoor deur die behoefte om ŉ noemenswaardige bydrae tot bewaring te lewer. Om vir die wildbewaarderkorps te werk het my daardie geleentheid gegee.” Voor haar aanstelling as die hoofwildbewaarder in die wildtuin was Dreyer die bewaringsbestuurder by die Addo-Olifantpark (AENP) in die Oos-Kaap, verantwoordelik vir die mariene en landelike bewaringsgebied. Dreyer het al in verskeie van die land se parke gewerk. (Foto: SANParke) Sy is ook ŉ voormalige bewaringsbestuurder van die Groot Visrivier-natuurreservaat, die tuiste van een van Suid-Afrika se sleutel- swartrenosterbevolkings. Dreyer is egter geen vreemdeling vir die Krugerwildtuin nie en was voor haar werk by die AENP betrokke by die beskerming en bewaring van swartrenosters in die sogenaamde Intensiewe Beskermingsone van die park. Sy het gehelp met die inwerkingstelling van lugverkenningsprogramme en het ŉ beduidende rol gespeel in die opstel van bewaringsplanne en patrollietaktieke om swartrenosters in die wildtuin te beskerm. “Ek is geweldig geesdriftig oor swartrenosters en hulle bewaring – enige dag waarby ŉ swartrenoster betrokke is, is ŉ baie goeie dag,” sê Dreyer. Nog ŉ besliste pluspunt van haar werk is dat sy al in soveel van die land se verskeie natuurreservate kon woon en dié plekke haar huis kon noem. Daar is wel ook slegte dae: Wanneer Dreyer omgewingsmisdaad moet hanteer en die wreedheid sien wat mense op wilde diere loslaat – en terselfdertyd ondervind watter uitwerking dit het op die mense wat dit probeer bekamp. Dreyer bestempel dit as ŉ voorreg om saam met ŉ span uiteenlopende, vaardige, kundige en ervare wildbewaarders te werk en sê dit is iets waaroor sy deurlopend dankbaar is. Sy doen ŉ beroep op Suid-Afrikaners om betrokke te raak by die bewaringstryd en glo dat eenvoudige dade ŉ groot verskil kan maak. Dinge soos om jou kinders oor die belang van bewaring te leer. “Dae soos Wêreldrenosterdag herinner ons, onder meer, dat een van die belangrikste geskenke aan ons kinders ŉ waardering van ons wildlewe-erfenis is.” Sy vra mense om aktief te help. “Sluit aan by die Erewildbewaarders. SANParke se Erewildbewaarders help met ŉ wye verskeidenheid pligte in die hele park, waaronder gereelde patrollies om strikke te verwyder. “Steun die wildbewaarders wat ongelooflike werk doen om ons natuurerfenis te beskerm. Ons plaas dikwels klem op die wildbewaarders wat betrokke is by misdadigheid en vergeet van die toegewyde en geesdriftige bewaarders wat dag en nag baklei om ons wildlewe te beskerm. “Besoek ons nasionale parke en erfenisterreine. Jou steun maak dit vir ons moontlik om Suid-Afrika se wildlewe te beskerm en te versorg.” Dreyer is beskeie oor haar aanwysing as die Krugerwildtuin se eerste vrouehoofwildbewaarder. “Ek glo enorme vooruitgang is reeds deur vroue op verskeie gebiede gemaak en hoop my aanstelling is ŉ verdere bewys dat ŉ mens nooit enige beperking op jouself moet plaas nie. “Daar is niks wat nie deur harde werk, toewyding en die regte mense wat jou ondersteun, bereik kan word nie.” Dreyer begin op 1 Mei in haar nuwe pos. Sy neem die leisels oor by Ken Maggs wat byna vier dekades lank by SANParke betrokke was en nou aftree.